Folketingspolitikeren afviser at have begået en Facebook-ups ved at skamrose folkeskolens 'klassens time', som hun var med til at afskaffe for få år siden

Folketings-politiker Zenia Stampe kan godt lide klassens time og vurderer, at det er specielt for Danmark og danskerne, at vi har noget sådant i vore folkeskoler.

Det gør hun opmærksom på på sin Facebook-profil.

- Se lige den her historie, der går viralt i USA lige nu: Historien om, at vi har ”klassens time” i danske skoler. At vi bager kager til hinanden. At vi i Danmark synes, at venlighed og empati er vigtige værdier for vores børn, skriver Zenia Stampe i et Facebook-opslag, hvor hun viser en artikel skrevet af en amerikaner, som er gået viralt 'over there'.

Stemte for afskaffelse

Problemet er bare, at Zenia Stampe tilsyneladende har glemt, at netop 'klassens time' eller 'klassens tid', som det også kaldes, blev afskaffet under den seneste folkeskolereform for to år siden og erstattet med mere undervisning i eksempelvis dansk.

Og Zenia Stampe var med til at stemme for folkeskolereformen.

- Det forekommer så naturligt og selvfølgeligt for os, men i USA er det åbenbart en ret vildt ting og en øjenåbner, fortsætter Zenia Stampe i sit opslag.

'Vi kan være stolte'

Og Zenia Stampe giver den ikke for lidt i sin skamros af danskernes evne til at finde et åndehul på skoleskemaet, hvor klassen kan bruge tid på sig selv og sin trvisel.

- Er det ikke et godt eksempel på, hvordan vi i Danmark kan gå foran og vise verden veje fremad gennem eksemplets magt? Klassens time – det er kultureksport, som vi kan være stolte af!, skriver Zenia Stampe.

Ekstra Bladet har rettet henvendelse til Zenia Stampe. Og har spurgt til, om vi har misforstået noget?

Har du glemt, at klassens time ikke længere er i folkeskolen?

- Nej, det har jeg ikke glemt. Klassens time findes ikke mere som en fast skemalagt time. Men indholdet er i stedet spredt ud over de øvrige fagtimer. Det var bl. a. derfor, der blev sat flere timer af til understøttende undervisning. Så klassens time findes stadig bare i en anden form. Derfor mener jeg ikke, det er forkert at rose konceptet som typisk dansk og kalde det kultureksport, svarer Zenia Stampe.

Zenia Stampes egne børn på 1 og 4 år er endnu ikke begyndt i skole. Derfor har hun måske heller ikke selv den største erfaring med, hvordan tiden i folkeskolen bruges, efter at skolereformen er trådt i kraft. I hvert fald skriver hun tilbage til Ekstra Bladet kort før klokken 19 onsdag aften:

- Læser nogle af kommentarerne nu. Hvis det virkelig er rigtigt, at der ikke er tid til at holde klassens tid i de øvrige timer, så er det et stort problem. For det er netop en særlig ting ved den danske folkeskole, som vi skal passe på. Jeg vil stille et spørgsmål til ministeren på baggrund af kommentarerne.